**Myrtle Aldren Wright Radley** (født 1903 i Cambridge, død 1991) var en britisk fredsaktivist og motstandskvinne under andre verdenskrig i Norge.

Liv og virke
------------

Wright vokste opp i Cambridge i Storbritannia, der hun også studerte naturfag. Hun var pasifist, sluttet seg til kvekerne og arbeidet før andre verdenskrig for kvekernes hjelpeorganisasjon. Wright var en tid i India og møtte Mahatma Gandhi, som hun senere også utga en bok om på norsk.

I 1939 startet Wright arbeid for kvekerne i Skandinavia, først i Sverige, fra 1940 også i Norge. Etter Tysklands okkupasjon av Norge fikk hun forbud mot å forlate landet. Gjennom ekteparet Diderich H. Lund og Sigrid Helliesen Lund kom hun med i motstandsarbeid og måtte i 1944 flykte til Sverige. Derfra kom hun senhøsten samme år tilbake til hjemlandet Storbritannia. Wright vendte i 1946 tilbake til Norge for å delta i arbeidet Fredsvennenes hjelpetjeneste gjorde i Finnmark. I 1974 utga hun boken *Norwegian Diary 1940–1945*, der hun deler sine opplevelser i Norge under andre verdenskrig. Dagboken forteller også om nazistenes forfølgelse av jøder i Norge og arbeid for å hjelpe jødene.

Wright gjorde en viktig innsats for kvekerne i Norge. I 1947, samme år som Vennenes Samfunns Råd og American Friends Service Committee fikk Nobels fredspris, holdt hun en foredragsserie om kvekerne i Nobelinstituttet og også foredrag i radioen.

Senere arbeidet Wright, sammen med sin mann Philip Radley, en tid i Sør-Afrika og var der engasjert i kvekernes kamp mot apartheid. Dette arbeidet fortsatte etter at ekteparet vendte tilbake til Storbritannia.

Wright ble i 1946 tildelt Haakon VIIs Frihetskors «for fremrakende [sic] fortjenester av Norges sak under krigen».

Norges Hjemmefrontmuseum oppbevarer hennes etterlatte papirer.

Bibliografi
-----------

* *Norwegian diary 1940–1945*, London: Friends Peace and International Relations Committee, 1974
* *Gandhi*, Stavanger: Stabenfeldt, 1951
* *Nothing Can Hinder a Star from Shining. Some tales about Norway under occupation*, London: Friends' Home Service Committee, 1946

Referanser
----------

1. 1 2   arkiveringsdato 7. februar 2017, arkiv-URL web.archive.org, radleycharitabletrust.wordpress.com[Hentet fra Wikidata]
2. 1 2 3 4 5  Bernt H. Lund: «Nekrologer. Myrtle Wright Radley», *Aftenposten*, 14. januar 1992, s. 10.
3. ↑  Diderich H. Lund: «Et liv i kamp for menneskets verd», *Verdens Gang*, 16. mars 1951, s. 6.
4. ↑  Inez Boon Ulfsby: *Et håndslag til Finnmark. Fredsvennenes hjelpetjeneste under gjenreisningen 1946–47*, Oslo: Tiden, 1982, s. 22, 34 og 77.
5. ↑  Oskar Mendelsohn: *Jødenes historie i Norge gjennom 300 år. Bind 2: 1940-1980*, Oslo: Universitetsforlaget, 1987, note 156 s. 607.
6. ↑  Hans Eirik Aarek: *The Norwegian Religious Society of Friends, Quakers, as a cultural agent in Stavanger 1920-1955. A case study[*død lenke*]*, Paper for the ICCPR 2008 Conference in Istanbul 20–24 August 2008, besøkt 15. oktober 2009.
7. ↑  *Verdens Gang* 31. desember 1947, s. 14.
8. ↑  «Offisielt fra statsråd», *Verdens Gang*, 23. november 1946, s. 7.
9. ↑  Alfabetisk oversikt over private arkiver ved NHM Arkivert 11. mai 2009 hos Wayback Machine. Forsvaret.no, besøkt 15. oktober 2009.

Eksterne lenker
---------------

* «Norways's Resistance», artikkel av Myrtle Wright i *The Spectator*, 23. november 1944
* «Myrtle Aldren Wright» Arkivert 7. februar 2017 hos Wayback Machine. Stephen Perse Foundation
* «The Radleys», Radley Charitable Trust
* *The Ordinariness of Goodness: Myrtle Wright and the Norwegian Non-Violent Resistance to the German Occupation, 1940-1945*, masteroppgave av Rodney Allan Radford, University of Tasmania, 2015

Portal: Andre verdenskrig